SUSITARIMAS

dėl Europos Sąjungos valstybių narių dvišalių investicijų sutarčių nutraukimo

SUSITARIANČIOSIOS ŠALYS,

BELGIJOS KARALYSTĖ,

BULGARIJOS RESPUBLIKA,

ČEKIJOS RESPUBLIKA,

DANIJOS KARALYSTĖ,

VOKIETIJOS FEDERACINĖ RESPUBLIKA,

ESTIJOS RESPUBLIKA,

GRAIKIJOS RESPUBLIKA,

ISPANIJOS KARALYSTĖ,

PRANCŪZIJOS RESPUBLIKA,

KROATIJOS RESPUBLIKA,

ITALIJOS RESPUBLIKA,

KIPRO RESPUBLIKA,

LATVIJOS RESPUBLIKA,

LIETUVOS RESPUBLIKA,

LIUKSEMBURGO DIDŽIOJI HERCOGYSTĖ,

VENGRIJA,

MALTOS RESPUBLIKA,

NYDERLANDŲ KARALYSTĖ,

LENKIJOS RESPUBLIKA,

PORTUGALIJOS RESPUBLIKA,

RUMUNIJA,

SLOVĖNIJOS RESPUBLIKA ir

SLOVAKIJOS RESPUBLIKA,

ATSIŽVELGDAMOS į Europos Sąjungos sutartį (toliau – ES sutartis), Sutartį dėl Europos Sąjungos veikimo (toliau – SESV) ir Sąjungos teisės bendruosius principus,

ATSIŽVELGDAMOS į tarptautinės paprotinės teisės taisykles, kodifikuotas Vienos konvencijoje dėl tarptautinių sutarčių teisės (Vienos konvencija),

PRIMINDAMOS, kad Europos Sąjungos Teisingumo Teismas (toliau – ESTT) byloje C-478/07 Budějovický Budvar nusprendė, kad dviejų valstybių narių sudaryto tarptautinio susitarimo nuostatos negali būti taikomos santykiuose tarp tų dviejų valstybių, jei paaiškėja, kad jos prieštarauja ES sutartims,

ATSIŽVELGDAMOS į tai, kad, laikydamosi valstybių narių įsipareigojimo užtikrinti savo teisinės tvarkos atitiktį Sąjungos teisei, jos turi padaryti būtinas išvadas pagal Sąjungos teisę, išaiškintą ESTT sprendime byloje C-284/16 Achmea (toliau – Sprendimas byloje Achmea),

ATSIŽVELGDAMOS į tai, kad investuotojų ir valstybių arbitražinės išlygos Europos Sąjungos valstybių narių dvišalėse investicijų sutartyse (toliau – ES vidaus dvišalės investicijų sutartys) prieštarauja ES sutartims ir dėl šio nesuderinamumo negali būti taikomos po dienos, kurią paskutinė iš ES vidaus dvišalės investicijų sutarties šalių tapo Europos Sąjungos valstybe nare,

LAIKYDAMOSI bendro sutarimo, išreikšto šiame ES sutarčių ir ES vidaus dvišalių investicijų sutarčių šalių sudarytame Susitarime, kad dėl tos priežasties tokia išlyga negali būti Arbitražo procedūrų teisinis pagrindas,

SUPRASDAMOS, kad šis Susitarimas turėtų būti taikomas visoms investuotojų ir valstybių arbitražo procedūroms pagal ES vidaus dvišales investicijų sutartis, vykdomoms pagal bet kurią arbitražo konvenciją ar taisyklių rinkinį, įskaitant Konvenciją dėl valstybių ir kitų valstybių fizinių bei juridinių asmenų investicinių ginčų sprendimo (ICSID konvencija) ir ICSID arbitražo taisykles, Nuolatinio arbitražo teismo (PCA) arbitražo taisykles, Stokholmo prekybos rūmų (SCC) arbitražo instituto arbitražo taisykles, Tarptautinių prekybos rūmų (ICC) arbitražo taisykles, Jungtinių Tautų Tarptautinės prekybos teisės komisijos (UNCITRAL) arbitražo taisykles, ir ad hoc arbitražą,

PAŽYMĖDAMOS, kad tam tikros ES vidaus dvišalės investicijų sutartys, įskaitant jų laikinojo galiojimo sąlygas, jau buvo nutrauktos dvišaliu pagrindu, o kitos ES vidaus dvišalės investicijų sutartys buvo nutrauktos vienašališkai ir jų laikinojo galiojimo sąlygų taikymo laikotarpis baigėsi,

SUTIKDAMOS, kad šis Susitarimas nedaro poveikio ES vidaus dvišalių investicijų sutarčių esminių nuostatų suderinamumo su ES sutartimis klausimui,

ATSIŽVELGDAMOS į tai, kad šio Susitarimo dalykas yra ES vidaus dvišalės investicijų sutartys; jis neapima ES vidaus procedūrų pagal Energetikos chartijos sutarties 26 straipsnį. Europos Sąjunga ir jos valstybės narės šiuo klausimu užsiims vėliau,

ATSIŽVELGDAMOS į tai, kad valstybių narių investuotojai, besinaudodami viena iš pagrindinių laisvių, kaip antai įsisteigimo laisve arba kapitalo judėjimo laisve, veikia Sąjungos teisės taikymo srityje ir todėl jiems užtikrinama apsauga, kylanti iš tų laisvių, o tam tikrais atvejais – iš atitinkamų antrinės teisės aktų, Europos Sąjungos pagrindinių teisių chartijos ir Sąjungos teisės bendrųjų principų, kurie visų pirma apima nediskriminavimo, proporcingumo, teisinio tikrumo ir teisėtų lūkesčių apsaugos principus (ESTT sprendimas byloje C-390/12 Pfleger, 30–37 punktai). Jeigu valstybė narė priima priemonę, kuria nukrypstama nuo vienos iš Sąjungos teise garantuojamų pagrindinių laisvių, ta priemonė patenka į Sąjungos teisės taikymo sritį ir taip pat taikomos Chartija garantuojamos pagrindinės teisės (ESTT sprendimas byloje C-685/15 Online Games Handels, 55 ir 56 punktai),

PRIMINDAMOS, kad valstybės narės pagal ES sutarties 19 straipsnio 1 dalies antrą pastraipą privalo numatyti pakankamas teisių gynimo priemones, siekiant užtikrinti veiksmingą teisinę investuotojų teisių apsaugą pagal Sąjungos teisę. Visų pirma, kiekviena valstybė narė privalo užtikrinti, kad jos teismai, kaip tai suprantama pagal Sąjungos teisę, atitiktų veiksmingos teisminės apsaugos reikalavimus (ESTT sprendimas byloje C-64/16 Associação Sindical dos Juízes Portugueses, 31–37 punktai),

PRIMINDAMOS, kad Susitariančiųjų Šalių ginčai dėl šio Susitarimo aiškinimo ar taikymo pagal SESV 273 straipsnį neturi būti susiję su priemonės, dėl kurios vykdoma investuotojų ir valstybių arbitražo procedūra remiantis Dvišale investicijų sutartimi, kuriai taikomas šis Susitarimas, teisėtumu,

TURĖDAMOS OMENYJE, kad šio Susitarimo nuostatos nedaro poveikio Europos Komisijos ar bet kurios valstybės narės galimybei kreiptis į ESTT, remiantis SESV 258, 259 ir 260 straipsniais,

PRIMINDAMOS, kad, atsižvelgdamos į 2017 m. liepos 11 d. ECOFIN tarybos išvadas, valstybės narės ir Komisija nepagrįstai nedelsdamos suintensyvins diskusijas, kad geriau užtikrintų visapusišką, stiprią ir veiksmingą investicijų apsaugą Europos Sąjungoje. Per tas diskusijas, be kita ko, vertinami esami ginčų sprendimo procesai ir mechanizmai, taip pat svarstoma, ar reikia pagal Sąjungos teisę kurti naujas arba tobulinti atitinkamas esamas priemones ir mechanizmus, ir, jei to iš tiesų reikia, – kaip tai padaryti,

PRIMINDAMOS, kad šis Susitarimas nedaro poveikio tolesnėms priemonėms ir veiksmams, kurie pagal Sąjungos teisę gali būti būtini siekiant užtikrinti aukštesnio lygio tarpvalstybinių investicijų apsaugą Europos Sąjungoje ir sukurti nuspėjamesnę, stabilesnę ir aiškesnę reguliavimo aplinką, kad būtų paskatintos investicijos vidaus rinkoje,

ATSIŽVELGDAMOS į tai, kad nuorodos į Europos Sąjungą šiame Susitarime taip pat turi būti suprantamos kaip nuorodos į jos pirmtakę Europos ekonominę bendriją ir vėliau į Europos bendriją iki tada, kai pastarąją pakeitė Europos Sąjunga,

SUSITARĖ DĖL ŠIŲ NUOSTATŲ:

1 skirsnis

Terminų apibrėžtys

1 straipsnis Terminų apibrėžtys Šiame Susitarime vartojamų terminų apibrėžtys: 1) Dvišalė investicijų sutartis – bet kuri A ar B priede nurodyta investicijų sutartis; 2) Arbitražo procedūra – bet kuri procedūra arbitražo teisme, įsteigtame pagal Dvišalę investicijų sutartį ginčui tarp vienos Europos Sąjungos valstybės narės investuotojo ir kitos Europos Sąjungos valstybės narės išspręsti; 3) Arbitražinė išlyga – Dvišalėje investicijų sutartyje nustatyta investuotojų ir valstybių arbitražinė išlyga, pagal kurią numatyta Arbitražo procedūra; 4) Baigta arbitražo procedūra – bet kuri Arbitražo procedūra, kuri pasibaigė taikos sutartimi arba galutiniu sprendimu, priimtu iki 2018 m. kovo 6 d., jeigu: a) sprendimas buvo tinkamai įvykdytas iki 2018 m. kovo 6 d., net jeigu susijęs reikalavimas dėl bylinėjimosi išlaidų nebuvo įvykdytas arba jo vykdymas nebuvo užtikrintas ir 2018 m. kovo 6 d. nebuvo jokių nebaigtų ginčijimo, peržiūros, atidėjimo, panaikinimo, vykdymo užtikrinimo, patikslinimo ar kitų panašių procedūrų, susijusių su tokiu galutiniu sprendimu, arba b) sprendimas buvo atidėtas arba panaikintas iki šio Susitarimo įsigaliojimo dienos; 5) Nebaigta arbitražo procedūra – bet kuri iki 2018 m. kovo 6 d. pradėta Arbitražo procedūra, nelaikytina Baigta arbitražo procedūra, nepriklausomai nuo jos etapo šio Susitarimo įsigaliojimo dieną; 6) Nauja arbitražo procedūra – bet kuri Arbitražo procedūra, pradėta 2018 m. kovo 6 d. arba vėliau; 7) Laikinojo galiojimo sąlyga – bet kuri Dvišalės investicijų sutarties sąlyga, kuria investicijų, atliktų iki tos sutarties nutraukimo dienos, apsauga pratęsiama ilgesniam laikotarpiui.

2 skirsnis

Nuostatos dėl dvišalių investicijų sutarčių nutraukimo

2 straipsnis Dvišalių investicijų sutarčių nutraukimas 1. A priede išvardytos Dvišalės investicijų sutartys nutraukiamos šiame Susitarime nustatytomis sąlygomis. 2. Patikslinama, kad A priede išvardytų Dvišalių investicijų sutarčių Laikinojo galiojimo sąlygos nutraukiamos pagal šio straipsnio 1 dalį ir teisinio poveikio neturi.

3 straipsnis Laikinojo galiojimo sąlygų galimo poveikio nutraukimas B priede išvardytų Dvišalių investicijų sutarčių Laikinojo galiojimo sąlygos šiuo Susitarimu nutraukiamos ir teisinio poveikio neturi, laikantis šiame Susitarime nustatytų sąlygų.

4 straipsnis Bendrosios nuostatos 1. Susitariančiosios Šalys patvirtina, kad Arbitražinės išlygos prieštarauja ES sutartims, todėl yra netaikytinos. Dėl šio Arbitražinių išlygų ir ES sutarčių nesuderinamumo nuo dienos, kurią paskutinė iš Dvišalių investicijų sutarčių šalių tapo Europos Sąjungos valstybe nare, Arbitražinė išlyga tokioje Dvišalėje investicijų sutartyje negali būti Arbitražo procedūrų teisinis pagrindas. 2. A priede išvardytų Dvišalių investicijų sutarčių nutraukimas pagal 2 straipsnį ir B priede išvardytų Dvišalių investicijų sutarčių Laikinojo galiojimo sąlygų nutraukimas pagal 3 straipsnį kiekvienos tokios sutarties atveju įsigalioja iš karto, kai šis Susitarimas, laikantis 16 straipsnio, įsigalioja atitinkamoms Susitariančiosioms Šalims.

3 skirsnis

Nuostatos dėl reikalavimų, pareikštų pagal dvišales investicijų sutartis

5 straipsnis Nauja arbitražo procedūra Arbitražinės išlygos nėra Naujos arbitražo procedūros teisinis pagrindas.

6 straipsnis Baigta arbitražo procedūra 1. Nepaisant 4 straipsnio, šis Susitarimas neturi poveikio Baigtai arbitražo procedūrai. Ta procedūra neatnaujinama. 2. Be to, šis Susitarimas neturi poveikio jokiam susitarimui siekiant draugiškai išspręsti ginčą, dėl kurio vyksta Arbitražo procedūra, pradėta iki 2018 m. kovo 6 d.

7 straipsnis Susitariančiųjų Šalių pareigos, susijusios su Nebaigta arbitražo procedūra ir Nauja arbitražo procedūra Jeigu Susitariančiosios Šalys yra Dvišalių investicijų sutarčių, kurių pagrindu buvo pradėta Nebaigta arbitražo procedūra arba Nauja arbitražo procedūra, šalys, jos turi: a) bendradarbiaudamos vienos su kitomis ir naudodamosi C priede pateiktu pareiškimu, informuoti arbitražo teismus apie teisines Sprendimo byloje Achmea pasekmes, kaip apibūdinta 4 straipsnyje, ir b) kai jos yra su remiantis Dvišale investicijų sutartimi priimtu arbitražo sprendimu susijusio teismo proceso šalys, paprašyti kompetentingo nacionalinio teismo, įskaitant bet kurioje trečiojoje valstybėje esantį teismą, atitinkamai atidėti ar panaikinti arbitražo sprendimą arba jo nepripažinti ir neužtikrinti jo vykdymo.

8 straipsnis Pereinamojo laikotarpio priemonės, susijusios su Nebaigta arbitražo procedūra 1. Kai investuotojas yra Nebaigtos arbitražo procedūros šalis ir kompetentingam nacionaliniam teismui nėra apskundęs priemonės, kuri yra ginčo objektas, taikomos 9 ir 10 straipsniuose nurodytos pereinamojo laikotarpio priemonės. 2. Kai iki šio Susitarimo įsigaliojimo dienos priimamas galutinis sprendimas, kuriuo nustatoma, kad ginčijama priemonė nepatenka į atitinkamos Dvišalės investicijų sutarties taikymo sritį arba nepažeidžia tos Dvišalės investicijų sutarties, šiame straipsnyje nurodytos pereinamojo laikotarpio priemonės netaikomos. 3. Jeigu vykstant Nebaigtai arbitražo procedūrai atitinkama Susitariančioji Šalis pareiškė priešinius reikalavimus, tiems priešiniams reikalavimams mutatis mutandis taikomi šis straipsnis bei 9 ir 10 straipsniai. 4. Atitinkama Susitariančioji Šalis ir investuotojas taip pat gali susitarti dėl bet kokio kito tinkamo ginčo sprendimo, įskaitant draugišką ginčo sprendimą, jeigu sprendimas atitinka Sąjungos teisę.

9 straipsnis Struktūrinis dialogas dėl Nebaigtos arbitražo procedūros 1. Investuotojas, kuris yra Nebaigtos arbitražo procedūros šalis, gali paprašyti toje procedūroje dalyvaujančios Susitariančiosios Šalies pradėti susitarimo procedūrą pagal šį straipsnį su sąlyga, kad: a) tuo tikslu investuotojo prašymu sustabdoma Nebaigta arbitražo procedūra ir b) jeigu Nebaigtoje arbitražo procedūroje jau buvo priimtas sprendimas, tačiau jo vykdymas dar nėra galutinai užtikrintas arba jis nėra galutinai įvykdytas, investuotojas įsipareigoja nepradėti jo pripažinimo, vykdymo, vykdymo užtikrinimo ar mokėjimo valstybėje narėje ar trečiojoje valstybėje procedūros arba, jeigu tokia procedūra jau pradėta, paprašyti, kad ji būtų sustabdyta. Atitinkama Susitariančioji Šalis pagal 2–4 dalis per du mėnesius raštu pateikia atsakymą. Susitariančioji Šalis Nebaigtoje arbitražo procedūroje dalyvaujančio investuotojo taip pat gali paprašyti pradėti susitarimo procedūrą pagal šį straipsnį. Investuotojas per du mėnesius gali raštu pranešti apie savo sutikimą, jeigu įvykdomos pirmos pastraipos a ir b punktuose išdėstytos sąlygos. Atitinkamos Susitariančiosios Šalies atsakyme arba investuotojo pranešime apie sutikimą, kai aktualu, turi būti nurodyta, kad juo pradedama susitarimo procedūra. 2. Susitarimo procedūra gali būti pradėta tik per šešis mėnesius nuo Dvišalės investicijų sutarties, kurios pagrindu buvo pradėta Nebaigta arbitražo procedūra, nutraukimo pagal šio Susitarimo 2 arba 3 straipsnį, pateikiant prašymą pagal šio straipsnio 1 dalį. 3. Susitarimo procedūra pradedama, jeigu ESTT arba nacionalinis teismas sprendimu, kuris tapo galutinis, nustatė, kad valstybės priemonė, ginčyta taikant 1 dalyje nurodytą procedūrą, pažeidžia Sąjungos teisę. 4. Susitarimo procedūra nepradedama, jeigu ESTT arba nacionalinis teismas sprendimu, kuris tapo galutinis, nustatė, kad valstybės priemonė, ginčyta taikant 1 dalyje nurodytą procedūrą, nepažeidžia Sąjungos teisės. Tas pats taikoma, jeigu Europos Komisija priėmė sprendimą, kuris tapo galutinis ir kuriuo nustatyta, kad priemonė nepažeidžia Sąjungos teisės. 5. Jeigu teismo procesas, kurio tikslas yra gauti 3 arba 4 dalyje nurodytą teismo sprendimą, yra nebaigtas, atitinkama Susitariančioji Šalis savo atsakyme pagal 1 dalį apie tai informuoja investuotoją. Susitarimo procedūros pradėjimas sustabdomas, kol teismo procese priimamas sprendimas, kuris tapo galutinis. Per dvi savaites nuo tokio sprendimo priėmimo atitinkama Susitariančioji Šalis apie jį informuoja investuotoją. Tas pats taikoma, jeigu Europos Komisija priėmė sprendimą, kuris dar netapo galutinis. 6. Susitarimo procedūra gali būti pradėta, jeigu galima nustatyti potencialų Sąjungos teisės pažeidimą, kurį lėmė pagal 1 dalyje nurodytą procedūrą ginčijama valstybės priemonė, ir jeigu netaikoma nei 3, nei 4 dalis. 7. Susitarimo procedūrą prižiūri nešališkas tarpininkas, kad šalys galėtų rasti draugišką, teisėtą ir teisingą neteisminį ir nearbitražinį ginčo, dėl kurio vyksta Arbitražo procedūra, sprendimą. Susitarimo procedūra turi būti nešališka ir konfidenciali. Kiekviena susitarimo procedūros šalis turi teisę pareikšti savo nuomonę. 8. Tarpininkas skiriamas investuotojo ir atitinkamos Susitariančiosios Šalies, kuri yra atitinkamos Nebaigtos arbitražo procedūros atsakovė, bendru sutarimu. Jis atrenkamas iš asmenų, kurių nepriklausomumas ir nešališkumas nekelia abejonių ir kurie turi būtiną kvalifikaciją, įskaitant išsamias žinias apie Sąjungos teisę. Jis negali būti nei valstybės narės, kurioje buvo investuota, nei investuotojo buveinės valstybės narės pilietis ir neturi turėti interesų konflikto. Jeigu per vieną mėnesį nuo susitarimo procedūros pradėjimo bendras sutarimas dėl nešališko tarpininko nepasiekiamas, investuotojas arba atitinkama Susitariančioji Šalis, kuri yra atitinkamos Nebaigtos arbitražo procedūros atsakovė, paprašo, kad Europos Komisijos Teisės tarnybos generalinis direktorius paskirtų buvusį Europos Sąjungos Teisingumo Teismo narį, kuris, pasikonsultavęs su kiekviena ginčo šalimi, paskirtų šioje dalyje nustatytus kriterijus atitinkantį asmenį. Tarpininko orientacinio atlyginimo lentelė pateikiama D priede. 9. Tarpininkas paprašo, kad per du mėnesius nuo jo paskyrimo investuotojas ir valstybė narė, kurioje buvo investuota, pateiktų rašytinius pareiškimus. Jeigu susitarimo procedūra buvo pradėta 6 dalies pagrindu, tarpininkas gali prašyti, kad Europos Komisija per du mėnesius pateiktų rekomendacijų dėl atitinkamų su Sąjungos teise susijusių klausimų. 10. Tarpininkas nešališkai organizuoja derybas dėl susitarimo ir teikia paramą šalims, kad per šešis mėnesius nuo jo paskyrimo arba per tokį ilgesnį laikotarpį, dėl kurio šalys gali susitarti, ginčas būtų draugiškai išspręstas. Tame procese šalys dalyvauja gera valia. Tai darydamas tarpininkas tinkamai atsižvelgia į ESTT arba nacionalinio teismo sprendimus, taip pat Europos Komisijos sprendimus, kurie tapo galutiniai, ir į 9 dalies paskutiniame sakinyje nurodytas rekomendacijas. Tarpininkas taip pat atsižvelgia į veiksmus, kurių atitinkama Susitariančioji Šalis ėmėsi siekdama laikytis atitinkamų ESTT sprendimų ir ESTT praktikos dėl žalos atlyginimo masto pagal Sąjungos teisę. 11. Jeigu per 10 dalyje nurodytą laikotarpį draugiškas susitarimas nepasiekiamas, procedūros šalys per vieną mėnesį pasiūlo joms priimtiną sprendimą. Apie kiekvieną pasiūlymą nepagrįstai nedelsiant raštu pranešama kitai procedūros šaliai, kad ji pateiktų pastabų. Tuo remdamasis tarpininkas organizuoja tolesnes derybas, kad būtų galima rasti abipusiškai priimtiną ginčo sprendimą. 12. Per vieną mėnesį nuo pasiūlymų pateikimo dienos, atsižvelgdamas į tolesnį 11 dalyje nurodytą pasikeitimą nuomonėmis, tarpininkas raštu pateikia galutinį pasiūlymą dėl iš dalies pakeisto draugiško susitarimo. Per vieną mėnesį nuo to pasiūlymo gavimo dienos kiekviena procedūros šalis nusprendžia, ar priimti galutinį pasiūlymą, ir apie tą sprendimą raštu praneša kitai šaliai. 13. Jeigu kuri nors procedūros šalis galutinio pasiūlymo nepriima, ji nepagrįstai nedelsdama raštu paaiškina to priežastis kitai procedūros šaliai, jei būtina, pašalinusi bet kokią konfidencialią informaciją. Kiekviena procedūros šalis padengia savo išlaidas ir pusę tarpininko atlyginimo, susijusio su susitarimo procedūros logistiniais aspektais. 14. Jeigu susitariama dėl taikos sutarties sąlygų, procedūros šalys nepagrįstai nedelsdamos teisiškai privaloma tvarka sutinka su tomis sąlygomis. Taikos sutarties sąlygos: a) turi apimti: i) investuotojo pareigą atsiimti arbitražinį reikalavimą arba atsisakyti vykdyti jau priimtą sprendimą, kurio vykdymas dar nėra galutinai užtikrintas arba kuris dar nėra galutinai įvykdytas, arba, kai aktualu, atsižvelgti į bet kokią anksčiau pagal Nebaigtą arbitražo procedūrą sumokėtą kompensaciją, kad būtų išvengta dvigubo kompensavimo, ir ii) įsipareigojimą nepradėti Naujos arbitražo procedūros ir b) gali apimti visų kitų teisių ir reikalavimų, susijusių su priemone, dėl kurios vyksta 1 dalyje nurodyta procedūra, atsisakymą.

10 straipsnis Teisė kreiptis į nacionalinius teismus 1. Investuotojas per 2 dalyje nurodytus terminus turi teisę pasinaudoti pagal nacionalinę teisę numatytomis teisminėmis teisių gynimo priemonėmis dėl priemonės, ginčijamos pagal Nebaigtą arbitražo procedūrą, net jeigu nacionaliniai ieškinių pateikimo terminai yra pasibaigę, su sąlyga, kad: a) investuotojas pasitraukia iš Nebaigtos arbitražo procedūros ir atsisako visų teisių ir reikalavimų pagal atitinkamą Dvišalę investicijų sutartį arba atsisako vykdyti jau priimtą sprendimą, kurio vykdymas dar nėra galutinai užtikrintas arba kuris dar nėra galutinai įvykdytas, ir įsipareigoja nepradėti Naujos arbitražo procedūros: i) per šešis mėnesius nuo Dvišalės investicijų sutarties, kurios pagrindu pradėta Nebaigta arbitražo procedūra, nutraukimo, jeigu nebuvo pasinaudota struktūriniu dialogu pagal 9 straipsnį; ii) per šešis mėnesius nuo dienos, kurią atitinkama Susitariančioji Šalis atmeta investuotojo prašymą pradėti struktūrinį dialogą pagal 9 straipsnio 1 ir 6 dalis, arba iii) per šešis mėnesius nuo dienos, kurią paskutinė iš šalių praneša apie savo sprendimą pagal 9 straipsnio 12 dalį, jeigu buvo pasinaudota struktūriniu dialogu pagal 9 straipsnį; b) bus pasinaudota teise kreiptis į nacionalinį teismą siekiant pateikti reikalavimą, grindžiamą nacionaline ar Sąjungos teise, ir c) kai aktualu, struktūrinio dialogo pagal 9 straipsnį metu nebuvo sudaryta taikos sutartis. 2. Laikoma, kad nacionaliniai terminai, per kuriuos galima kreiptis į nacionalinius teismus pagal 1 dalį, prasideda atitinkamai nuo dienos, kurią investuotojas pasitraukia iš atitinkamos Nebaigtos arbitražo procedūros arba atsisako vykdyti jau priimtą sprendimą, kurio vykdymas dar nėra galutinai užtikrintas arba kuris dar nėra galutinai įvykdytas, ir įsipareigoja nepradėti Naujos arbitražo procedūros pagal 1 dalies a punktą, ir trunka taikytina nacionaline teise nustatytą laikotarpį. 3. Patikslinama, kad pagal šį Susitarimą nutrauktų Dvišalių investicijų sutarčių nuostatos nacionaliniuose teismuose nelaikomos taikytinos teisės dalimi bylose, iškeltose pagal šį Susitarimą. 4. Patikslinama, kad šio straipsnio nuostatomis nesukuriama jokių naujų teisminių teisių gynimo priemonių, kurios investuotojui nebūtų prieinamos pagal taikytiną nacionalinę teisę. 5. Nacionaliniai teismai atsižvelgia į bet kokią anksčiau pagal Nebaigtą arbitražo procedūrą sumokėtą kompensaciją, kad būtų išvengta dvigubo kompensavimo.

4 skirsnis

Baigiamosios nuostatos

11 straipsnis Depozitaras 1. Šio Susitarimo depozitaras yra Europos Sąjungos Tarybos generalinis sekretorius. 2. Europos Sąjungos Tarybos generalinis sekretorius Susitariančiosioms Šalims praneša apie: a) bet kokį sprendimą dėl laikino taikymo pagal 17 straipsnį; b) bet kokio ratifikavimo, priėmimo arba patvirtinimo dokumento deponavimą pagal 15 straipsnį; c) šio Susitarimo įsigaliojimo datą pagal 16 straipsnio 1 dalį; d) šio Susitarimo įsigaliojimo kiekvienai Susitariančiajai Šaliai datą pagal 16 straipsnio 2 dalį. 3. Susitarimą Europos Sąjungos Tarybos generalinis sekretorius paskelbia Europos Sąjungos oficialiajame leidinyje.

12 straipsnis Priedai 1. Šio Susitarimo priedai yra neatsiejama jo dalis. 2. Jeigu A priede nurodyta Dvišalė investicijų sutartis šio Susitarimo įsigaliojimo atitinkamoms Susitariančiosioms Šalims dieną negalioja, tačiau atliktos investicijos vis dar gali patekti į Dvišalės investicijų sutarties taikymo sritį iki tokio nutraukimo remiantis jos Laikinojo galiojimo sąlyga, ji laikoma B priede nurodyta Dvišale investicijų sutartimi.

13 straipsnis Išlygos Šiam Susitarimui netaikomos jokios išlygos.

14 straipsnis Ginčų sprendimas 1. Susitariančiųjų Šalių ginčai dėl šio Susitarimo aiškinimo ar taikymo, jei įmanoma, sprendžiami draugiškai. 2. Jeigu per 90 dienų Susitariančiųjų Šalių ginčo draugiškai išspręsti nepavyksta, vienos iš ginče dalyvaujančių Susitariančiųjų Šalių prašymu ginčas perduodamas nagrinėti ESTT pagal SESV 273 straipsnį. 3. Patikslinama, kad šis straipsnis yra specialus Susitariančiųjų Šalių susitarimas, kaip nurodyta SESV 273 straipsnyje.

15 straipsnis Ratifikavimas, patvirtinimas arba priėmimas Šis Susitarimas turi būti ratifikuotas, patvirtintas arba priimtas. Susitariančiosios Šalys depozitarui deponuoja savo ratifikavimo, patvirtinimo arba priėmimo dokumentus.

16 straipsnis Įsigaliojimas 1. Šis Susitarimas įsigalioja praėjus 30 kalendorinių dienų nuo dienos, kurią depozitaras gauna antrąjį ratifikavimo, patvirtinimo arba priėmimo dokumentą. 2. Kiekvienai Susitariančiajai Šaliai, kuri ratifikuoja, priima ar patvirtina Susitarimą po jo įsigaliojimo pagal 1 dalį, šis Susitarimas įsigalioja praėjus 30 kalendorinių dienų po dienos, kurią tokia Susitariančioji Šalis deponuoja savo ratifikavimo, patvirtinimo arba priėmimo dokumentą. 3. Kai Susitariančioji Šalis, kuri yra Nebaigtos arbitražo procedūros šalis, ratifikuoja, patvirtina arba priima šį Susitarimą, ta Susitariančioji Šalis iki šio Susitarimo įsigaliojimo jai dienos apie tai informuoja kitą procedūros šalį. Tame pranešime, be kita ko, pateikiama informacija apie tai, ar dėl to ratifikavimo, patvirtinimo arba priėmimo atitinkama Dvišalė investicijų sutartis nutraukiama, ar kita tos sutarties Susitariančioji Šalis dar turi ratifikuoti, patvirtinti arba priimti šį Susitarimą.

17 straipsnis Laikinas taikymas 1. Susitariančiosios Šalys, laikydamosi savo konstitucinių reikalavimų, gali nuspręsti laikinai taikyti šį Susitarimą. Apie tokį sprendimą Susitariančiosios Šalys praneša depozitarui. 2. Jeigu abi Dvišalės investicijų sutarties šalys yra nusprendusios laikinai taikyti šį Susitarimą, šio Susitarimo nuostatos tos sutarties atžvilgiu taikomos 30 kalendorinių dienų nuo vėlesnio sprendimo dėl laikino taikymo dienos.